Holger K. Nielsen (SF), 2008-01-18:
Det her beslutningsforslag er udtryk for en debat om licenssystemet, som løbende kører, og som er rimelig nok, fordi det jo optager mange mennesker, lige så vel som det optager mange, at Danmarks Radio i øjeblikket er ude i meget, meget store økonomiske vanskeligheder.
Jeg tror, at vi alle sammen - i hvert fald de fleste af os, SF i hvert fald - har den opfattelse, at det er utrolig vigtigt, at Danmarks Radio kommer ud af disse økonomiske vanskeligheder på en ordentlig måde, så vi kan holde fast i en kulturinstitution, som Danmarks Radio har været det, og som Danmarks Radio fortsat skal være, og så vi har tv her i Danmark, der ikke udelukkende er domineret af kommercielle interesser.
Derfor er det et politisk ansvar, at vi får løst disse problemer.
Og det har vi et forslag om senere her i dag.
Hvad angår licensfinansieringen, kan vi ikke støtte det her forslag, alene af den grund at vi er en del af det medieforlig, som står bag det nuværende licenssystem.
Jeg synes på den anden side, at det da er rimeligt nok, at man får en løbende diskussion af, hvordan licenssystemet fungerer.
Der skal vi jo have en midtvejsevaluering inden så længe, og jeg synes bestemt, det er relevant der at begynde at diskutere en frameldeordning frem for den nuværende tilmeldeordning.
Jeg synes bestemt, det kan være relevant at se på, om der er flere grupper, der skal have licensnedsættelse.
Vi har tidligere argumenteret for, at studerende bør have det, og det tema vil det bestemt være relevant at tage op.
Kulturministeren fremlagde jo forskellige argumenter, sådan lidt pro et contra, for og imod, et skattefinansieret licenssystem, og det er rimeligt, at vi tager den diskussion, for det er jo ikke sådan, at det enten er sort eller hvidt.
Når vi alligevel er meget skeptiske over for at gå over til en skattefinansiering, hænger det sammen med det, som er hovedargumentet imod det, nemlig at det altså betyder mere politisk styring.
Hvordan man end vender og drejer det, vil det indebære, at vejen til politikernes adgang til at forsøge at kontrollere Danmarks Radio bliver kortere, og hvis Danmarks Radio bliver en del af finanslovspillet, er det helt, helt uundgåeligt, at politikerne i højere grad vil forsøge at sætte deres klamme hænder ned omkring Danmarks Radio, at Danmarks Radios medarbejdere vil mærke det, og at selvcensuren indirekte vil snige sig ind - for at sige det rent ud.
Hvis Dansk Folkeparti er med i finanslovforhandlingerne - vi ved, hvordan de har det med at udvælge sig prügelknaber, og hvis der er nogle, de ikke kan lide, skal de have smæk i finanslovforhandlingerne vil jeg godt se den journalist i Danmarks Radio, som i de sidste 14 dage før finanslovforhandlingerne begynder at køre negative historier om Dansk Folkeparti.
Jeg ved, hvordan Dansk Folkeparti vil reagere.
De vil reagere ved, at det skal tages op i finanslovforhandlingerne, at man nu skal give Danmarks Radio et smæk økonomisk, fordi Danmarks Radio formaster sig til at kritisere Dansk Folkeparti.
Og det ved journalisterne også godt: At sådan spiller klaveret.
Derfor vil det være uundgåeligt, at der bliver en form for selvcensur.
Hvis man skal over til en skattefinansiering, er man nødt til at have nogle meget, meget faste skotter ned imellem det, og det tror jeg bliver meget svært at få gennemført.
Derfor vil jeg sige det på denne måde: Jeg synes, at der er nogle argumenter for en skattefinansiering, men jeg synes bestemt også, der er argumenter imod, og argumenterne imod vejer indtil videre tungest for os.